BOSNA I HERCEGOVINA

FEDERACIJA BOSNE I HERCEGOVINE

KANTON SARAJEVO

OSNOVNA ŠKOLA „BEHAUDIN SELMANOVIĆ“

VIJEĆE RODITELJA

*Na osnovu Člana 107. Zakona o osnovnom odgoju i obrazovanju KS, Vijeće roditelja OŠ „Behaudin Selmanović“, donosi*

**P O S L O V N I K**

**O RADU VIJEĆA RODITELJA**

**I OPŠTE ODREDBE**

**Član 1.**

Ovim Poslovnikom uređuje se rad Vijeća roditelja, te prava i dužnosti njegovih članova.

**II FORMIRANJE VIJEĆA RODITELJA**

**Član 2.**

Vijeće roditelja čini po jedan roditelj iz svakog odjeljenja od I do IX razreda škole, a koji se bira na roditeljskom sastanku svakog odjeljenja sa većinom glasova svih prisutnih roditelja na prvom roditeljskom sastanku. Svaki član Vijeća roditelja mora imati zamjenika/cu koji/koja se bira istovremeno kada i član Vijeća roditelja. Na početku svake školske godine Vijeće roditelja se dopunjuje novim članovima, na taj način da roditeljima učenika koji su završili IX razred osnovne škole prestaje članstvo u Vijeću roditelja, a u Vijeće roditelja se biraju roditelji učenika koji su upisani na početku školske godine u I razred. Mandat člana Vijeća roditelja traje jednu godinu uz neograničenu mogućnost reizbora. Roditelj predstavnik/ca može biti isključen/na iz Vijeća roditelja na zahtjev većine roditelja odjeljenja iz kojeg je predstavnik/ca izabran u Vijeće roditelja i/ili na vlastiti zahtjev, kao i zbog opravdanih razloga, razrješenjem prije isteka mandata (bolest, smrt, ako izabrani/na učini krivično djelo, zbog nedoličnog obavljanja funkcije, kršenja odredbi ovog poslovnika, ukoliko dijete prestane biti učenik škole ili se djete prebaci u drugo odjeljenje). Jedan roditelj može imati neograničen broj mandata, ali svake naredne godine njegov/njen mandat se mora potvrditi 2/3 brojem glasova svih prisutnih roditelja na prvom roditeljskom sastanku odjeljenja iz kojeg je izabran. Na sjednicama Vijeća roditelja može po pozivu prisustvovati direktor/ca škole i još jedan predstavnik/ca škole (pedagog, ili druga stručna osoba), kao suradnik/ca – koordinator/ca Vijeća roditelja koji/a pomaže produbljivanju partnerskih odnosa u lancu dijete – roditelj – škola – roditelj – dijete i boljem protoku i kontinuitetu informacija o svemu vezanom za rad škole, radi lakšeg pronalaska rješenja za eventualne probleme. Direktor/ca osigurava uslove za rad Vijeća roditelja te pomaže u radu istog, daje obrazloženje pojedinih tačaka dnevnog reda i odgovara na pitanja članova Vijeća roditelja. Sjednicama Vijeća roditelja mogu prisustvovati predstavnici stručnih aktiva prema potrebi te osobe koje pozove rukovodstvo vijeća roditelja. Sva druga lica koja nisu izabrana od strane roditelja u Vijeće roditelja, a ukoliko žele prisustvovati, moraju pismenim putem najaviti svoje prisustvo sa naznakama razloga za prisustvo sjednici VR.

**III CILJEVI I NADLEŽNOSTI VIJEĆA RODITELJA**

**Član 3.**

U skladu sa Zakonom o osnovnom odgoju i obrazovanju, Pravilima škole i drugim propisima, ciljevi i nadležnosti Vijeća roditelja su:

* promoviranje interesa zajednice u kojoj se škola nalazi i interesa škole u toj zajednici,
* podržavanje aktivnog učešća roditelja i zajednice u radu škole,
* prezentiranje stavova roditelja učenika/učenica školskom odboru ili bilo kojoj drugoj zainteresovanoj strani,
* obavještavanje Školskog odbora i bilo koje druge zainteresirane strane o stavovima Vijeća roditelja kad god to smatra neophodnim ili po zahtjevu Školskog odbora ili druge zainteresirane strane,
* predstavnici roditelja u Školskom odboru predstavljaju i zastupaju isključivo stavove Vijeća roditelja,
* učešće u pripremi i realizaciji odgovarajućih projekata koji podržavaju i promoviraju odgojno-obrazovni rad u školi,
* razvijanje komuniciranja između učenika/učenica, nastavnika/nastavnica, roditelja i zajednice,
* poboljšanje uvjeta rada u školi,
* poboljšanje standarda učenika,
* obezbjeđivanje udžbenika I školskog pribora
* povezivanje škole s ostalim relevantnim subjektima u cilju poboljšanja nastavnog procesa i vannastavnih aktivnosti.

**Član 4.**

Vijeće roditelja bira rukovodstvo, odnosno predsjednika/cu Vijeća roditelja, zamjenika/cu predsjednika/ce Vijeća roditelja i sekretara/cu (koji/a je ujedno i zapisničar/ka), većinom glasova prisutnih članova, na osnovu kratke biografije (pozitivne ličnosti, entuzijasti, osobe dobrih komunikacijskih sposobnosti, osobe dobro upoznate sa stanjem u obrazovanju i odgoju djece, a prije svega oni koji žele i mogu pomoći u radu škole, roditelji dobrih organizacijskih sposobnosti, koji se mogu i znaju povezati sa lokalnom zajednicom, općinom, i ostvariti kontinuirani kontakt sa udruženjima na višim nivoima i uključiti se u rad kako bi se riješili problemi na nivou svih škola). Mandat rukovodstva Vijeća roditelja traje jednu školsku godinu uz neograničenu mogućnost reizbora. Nakon isteka mandata isti/ista se mogu ponovo reizabrati u rukovodstvo ako su na konstituirajućoj sjednici osvojili 2/3 glasova svih prisutnih roditelja Mandat predsjednika, zamjenika i sekretara može prestati i prije isteka vremena na koje je izabran, razrješenjem na vlastiti zahtjev ili na zahtjev najmanje 2/3 svih članova Vijeća roditelja, u slučaju teže bolesti, nastupanja okolnosti koje onemogućavaju vršenje funkcije, prestankom statusa člana Vijeća roditelja, kršenja odredbi ovog poslovnika ili zakonskih propisa iz oblasti obrazovanja, izvršenja krivičnog djela te drugih nepodobnih radnji. Predsjednik/ca Vijeća roditelja je ujedno i član koordinacije u opštini u kojoj se škola nalazi, te prisustvuje sjednicama koordinacije opštine na poziv predsjednika/ce opštinske koordinacije.

**IV PRAVA I DUŽNOSTI ČLANOVA VIJEĆA RODITELJA**

**Član 5.**

Svaki član Vijeća roditelja ima pravo da predloži odžavanje sjednice i dnevni red, odnosno dio dnevnog reda, uz konsultacije s predsjednikom/predsjednicom Vijeća roditelja.

Svaki član ima pravo da daje inicijative, prijedloge i postavlja pitanja.

**Član 6.**

Obaveza člana Vijeća roditelja je da redovno prisustvuje sjednicama, učestvuje u radu, predlaganju i donošenju odluka i mjera iz nadležnosti ovog organa.

**Član 7.**

Pravo člana Vijeća roditelja je da glasa ZA ili PROTIV prijedloga ili da se uzdrži od glasanja.

**Član 8.**

Dužnost člana Vijeća roditelja je da redovno prisustvuje sjednicama, a da sa sjednice može izostati samo iz opravdanih razloga, najviše dva puta u toku školske godine, u kom slučaju je dužan da o to blagovremeno obavjesti predsjednika/predsjednicu Vijeća roditelja.

Ukoliko se član Vijeća roditelja ponaša suprotno ovoj odredbi i neopravdano izostane sa sjednice dva puta, Vijeće roditelja može donijeti odluku o njegovom isključenju iz Vijeća i odmah nakon toga preduzeti aktivnosti na uključenju novog člana iz istog odjeljenja.

**V PRIPREMA I ODRŽAVANJE SJEDNICE VIJEĆA RODITELJA**

**Član 9.**

Konstituirajuću sjednicu Vijeća roditelja saziva direktor/ca najkasnije do 30 septembra tekuće školske godine i njom predsjedava direktor/ca škole do izbora rukovodstva Vijeća roditelja. Naredne redovne sjednice saziva predsjednik/ca po mogućnosti jednom mjesečno, a vanredne sjednice na svoju inicijativu ili po prijedlogu drugih članova Vijeća i/ili predstavnika škole.

**Član 10.**

Sjednica se saziva elektronskim pozivom (emailom) ili pisanim pozivom (pismo) koji sadrži vrijeme i mjesto održavanja kao i prijedlog dnevnog reda. Sjednice se zakazuju poslije radnog vremena i, u pravilu, jednom mjesečno u toku školske godine. U slučaju hitnosti donošenja neke odluke ili odluka predsjednik/ca može tražiti e-mailom od članova Vijeća da se izjasne vezano za odluku ili odluke te će istu predsjednik/ca usvojiti ukoliko se izjasni nadpolovičan broj članova Vijeća roditelja. O toj odluci ili odlukama predsjednik/ca je dužan/na da obavijesti sve članove Vijeća roditelja. Redovne sjednice se zakazuju najmanje tri (3) dana prije održavanja sjednice. Vanredne sjednice mogu se zakazati najmanje 24 sata prije održavanja sjednice.

**VI ODRŽAVANJE DISCIPLINE NA SJEDNICI VIJEĆA RODITELJA**

**Član 11.**

Svakoj osobi koja sudjeluje u radu na sjednici Vijeća roditelja, ukoliko se ne pridržava reda i ne poštuje odredbe ovog poslovnika, mogu se izreći sljedeće disciplinske mjere: • opomena

• uskraćivanje sudjelovanja u raspravi

• udaljavanje sa sjednice

**Članak 12.**

Opomena se izriče osobi:

• koja u izlaganju odstupi od predmeta o kojem se raspravlja,

• koje se uključi u raspravu bez dopuštenja predsjednika/ce Vijeća,

• koja svojim upadicama ili na drugi način ometa govornika,

• koja omalovažava ili vrijeđa predsjednika/cu, članove ili druge osobe prisutne na sjednici Vijeća,

• koja na drugi način krši odredbe ovog poslovnika i remeti rad na sjednici. Opomenu izriče Vijeće roditelja na prijedlog predsjednika/ce Vijeća roditelja.

**Član 13.**

Uskraćivanja sudjelovanja u raspravi izriče se osobi koja i nakon izrečene opomene ponašanjem, izjavama ili nepoštivanjem nastavi kršenje odredbi ovog Poslovnika. Mjeru uskraćivanja u raspravi izriče Vijeće roditelja na prijedlog predsjednika/ce Vijeća roditelja.

**Član 14.**

Mjeru udaljavanja sa sjednice izriče se osobi koja ne postupa prema nalogu predsjednika/ce Vijeća roditelja, a kojoj je ranije izrečena mjera uskraćivanja sudjelovanja u raspravi ili koja na drugi način toliko narušava red i krši odredbe ovog Poslovnika da dovodi u pitanje nastavak održavanje sjednice. Mjeru udaljavanja sa sjednice, na prijedlog predsjednika/ce Vijeća roditelja, izriče Vijeće roditelja. Osoba kojoj je izrečena mjera udaljavanje sa sjednice, dužna je odmah napustiti prostor u kojem se održava sjednica, te njegovo/njeno isključenje ne utiče na kvorum. Udaljavanje sa sjednice odnosi se samo na sjednicu na kojoj je ova mjera izrečena. Ukoliko se istom/oj predstavniku/ci u toku jedne školske godine dva puta izrekne opomena isključenja sa sjednice Vijeća roditelja, istom/oj nakon drugog isključenja prestaje mandat u vijeću roditelja te je potrebno pokrenuti proceduru izbora novog predstavnika odjeljenja iz kojeg je bio/bila predstavnik/ca koji/koja je isključen/na.

**Član 15.**

Za sjednicu Vijeća roditelja vodi se zapisnik. Zapisnik vodi zapisničar.

Vijeće roditelja tehnički i pravno opslužuje sekretar škole.

**Član 16.**

Zapisnik sa sjednice vodi se u svesci tvrdog poveza formata A4 s numerisanim stranicama koja se ovjerava pečatom škole.

Zapisnik treba da sadrži:

* redni broj sjednice,
* mjesto, datum i vrijeme održavanja sjednice,
* imena i prezimena prisutnih članova,
* imena i prezimena ostalih prisutnih, kao i njihova zvanja I funkcije,
* imena i prezimena odsutnih članova sa navođenjem razloga izostanka (opravdano-neopravdano),
* ukupan broj prisutnih članova I konstatacija o postojanju kvoruma za rad sjednice,
* dnevni red
* ime I prezime lica koje je izvjestilac po pojedinoj tački dnevnog reda,
* formuacija o odluci, zaključku ili drugoj mjeri o kojoj se glasalo i to: "za", "protiv", "uzdržani" ili "izdvojili mišljenje",
* vrijeme završetka, odlaganja ili prekida sjednice,
* potpis predsjedavajućeg i zapisničara.

U zapisnik se unose izjave na kojima članovi izričito zahtjevaju da se unesu.

**Član 17.**

Original zapisnika, sa svim prilozima, čuva sekretar škole kao dokument trajne vrijednosti.

**Član 18.**

Zapisnik s prethodne sjednice usvaja se na narednoj sjednici s ocjenom realizacije donesenih odluka, zaključaka ili drugih mjera.

**Član 19.**

Izmjene i dopune zapisnika vrše se odlukom Vijeća roditelja, prilikom njegovog usvajanja i nikakve naknadne izmjene i dopune nisu dozvoljene.

**VIII IZVRŠENJE DONIJETIH ODLUKA, ZAKLJUČAKA I DRUGIH MJERA**

**Član 20.**

Odluka treba da je formulirana tako da tačno, jasno i sažeto izražava zaključke ovog organa. Istovremeno sa donošenjem odluke utvrđuje ko treba da je izvrši, na koji način i u kom vremenskom roku.

**Član 21.**

Glasanje je javno, a glasa se izričitim izjašnjavanjem svih prisutnih članova Vijeća. Po završetku glasanja predsjednik/ca konstatuje koliko je članova glasalo ZA, koliko PROTIV a koliko je bilo SUZDRŽANIH. Rezultati glasanja se obavezno unose u zapisnik.

**Član 22.**

Odluke se donose prostom većinom glasova prisutnih članova Vijeća.

**Član 23.**

U skladu sa zakonom o osnovnom odgoju i obrazovanju KS, Vijeće roditelja učestvuje u izboru direktora/ice škole i člana/ice Školskog odbora a kako je to ovaj Zakon propisao Pravilnikom o izboru direktora Osnovnih škola KS i Pravilnikom o izboru člana/ice Školskog odbora KS.

**Član 24.**

Obaveza člana Školskog odbora koji je predstavnik roditelja je da kontinuirano prisustvuje sjednicama Vijeća roditelja, zastupa mišljenje i sugestije Vijeća roditelja usvojene na sastanku Vijeća roditelja dotične škole. Ukoliko Vijeće roditelja 2/3 glasova svih prisutnih članova na sjednici odluči da predstavnik/ca u Školskom odboru ne radi u interesu Vijeća roditelja istom se može izglasati nepovjerenje te pokrenuti procedura njegovog/njenog smjenjivanja tako što će o izglasanom nepovjerenju obavijestiti Školski odbor i rukovodstvo škole a zatim preko Vlade Kantona Sarajevo pokrenuti proceduru razrješenja dužnosti člana kojem je izglasano nepovjerenje.

**Član 25.**

Predstavnik/ca roditelja u Školskom odboru ima obavezu da redovno informiše članove Školskog odbora o odlukama Vijeća roditelja i Vijeće roditelja o odlukama Školskog odbora jer dobra informisanost stvara harmoniju i sklad u radu i doprinosi pravovremenom rješavanju problema. U svom radu treba/ju iskazati sposobnosti da se unaprijede interesi škole, a to znači interesi djece, i da se doprinese boljem obrazovanju i odgoju naše djece kroz jedan zdrav partnerski odnos sa školom.

**Član 26.**

Ovaj Poslovnik stupa na snagu danom usvajanja na sjednici Vijeća roditelja.

**Član 27.**

Stupanjem na snagu ovog poslovnika prestaje da važi Poslovnik o radu Vijeća roditelja od 10.12.2014. godine.

Sarajevo, 29.11.2018. godine PREDSJEDNIK VIJEĆA RODITELJA \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Džejna Sarač-Mekić